pythainlp/thaigov-v2-corpus-22032023 huggingface dataset:
วันอังคารที่ 11 พฤษภาคม 2564
ธ.ก.ส. พักชำระหนี้ต้นเงินและเปิดขอสินเชื่อสู้ภัย COVID – 19
ธ.ก.ส. พักชำระหนี้ต้นเงินที่ถึงงวดชำระให้กับเกษตรกร ผู้ประกอบการและสถาบันเกษตรกรตามความสมัครใจ ออกไป 6 เดือนถึง 1 ปี โดยผู้มีสิทธิ์กว่า 2.82 ล้านราย พร้อมสนับสนุนสินเชื่อสู้ภัย COVID–19 ให้กับเกษตรกรรายย่อยและลูกจ้างภาคการเกษตร วงเงินรวม 10,000 ลบ.
ธ.ก.ส. พักชำระหนี้ต้นเงินที่ถึงงวดชำระให้กับเกษตรกร ผู้ประกอบการและสถาบันเกษตรกรตามความสมัครใจ ออกไป 6 เดือนถึง 1 ปี โดยผู้มีสิทธิ์กว่า 2.82 ล้านราย พร้อมสนับสนุนสินเชื่อสู้ภัย COVID – 19 ให้กับเกษตรกรรายย่อยและลูกจ้างภาคการเกษตร วงเงินรวม 10,000 ล้านบาท อัตราดอกเบี้ยคงที่ร้อยละ 0.35 ต่อเดือน ส่งชำระคืน 3 ปี ปลอดชำระต้นเงินและดอกเบี้ยในช่วง 6 เดือนแรก รายละไม่เกิน 10,000 บาท ไม่ต้องใช้หลักประกัน และเพื่อลดผลกระทบจากการแพร่เชื้อ ผู้ที่สนใจแจ้งความประสงค์ เข้าร่วมโครงการได้ผ่าน LINE Official BAAC Family เว็บไซต์ www.baac.or.th และ Call Center 02 555 0555 ตั้งแต่บัดนี้ถึง 31 ธ.ค. 64
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรี เมื่อวันที่ 5 พฤษภาคม 2564 รับทราบตามมาตรการกระทรวงการคลังที่มอบหมายให้ ธ.ก.ส. ดำเนินโครงการพักชำระหนี้ต้นเงิน ภายใต้มาตรการช่วยเหลือลูกค้าที่ได้รับผลกระทบจากสถานการณ์การแพร่ระบาดของไวรัสโคโรนา 2019 (COVID - 19) ระลอกใหม่ (ระลอก 3) ตามความสมัครใจ โดย ธ.ก.ส. ได้กำหนดพักชำระหนี้ต้นเงินให้กับเกษตรกร และบุคคล ผู้ประกอบการ (นิติบุคคล)สหกรณ์ (ไม่รวมสหกรณ์ออมทรัพย์ข้าราชการ/รัฐวิสาหกิจ) กลุ่มเกษตรกร กลุ่มบุคคล กองทุนหมู่บ้านหรือ ชุมชนและองค์กร ที่มีสัญญาเงินกู้และมีต้นเงินคงเป็นหนี้ก่อนวันที่ 1 เมษายน 2564 และเป็นหนี้ที่ถึงกำหนดชำระตั้งแต่งวดเดือนเมษายน 2564 เป็นต้นไป และต้องไม่เป็นหนี้ตามโครงการนโยบายรัฐ หรือโครงการที่ได้รับการช่วยเหลือหรือมีเงื่อนไขตามมาตรการอื่น ๆ จำนวน 2.82 ล้านราย ทั้งนี้ เพื่อคลายความกังวลใจและลดภาระการชำระหนี้เป็นการชั่วคราวให้แก่ลูกหนี้ โดยลูกหนี้สามารถนำเงินงวดที่จะต้องชำระหนี้ไปเป็นสภาพคล่องในการดำเนินชีวิตประจำวัน และการประกอบธุรกิจ
โดยในส่วนของการพักชำระหนี้จะพิจารณาจากการกำหนดงวดชำระหนี้ตามศักยภาพของเกษตรกร บุคคล สถาบันเกษตรกร ผู้ประกอบการ และนิติบุคคล ซึ่งจะพักชำระต้นเงินออกไป 6 เดือนถึง 1 ปี นับจากงวดที่ถึงกำหนดชำระเดิม และเป็นไปตามความสมัครใจของลูกค้า โดยลูกค้าต้องชำระเพียงดอกเบี้ยเท่านั้น
นายธนารัตน์กล่าวอีกว่า นอกจากนี้ ยังเปิดให้บริการขอสินเชื่อสู้ภัย COVID – 19 สำหรับเกษตรกร ลูกจ้างภาคการเกษตรที่ได้รับผลกระทบจากสถานการณ์ COVID – 19 และเพื่อป้องกันการเป็นหนี้นอกระบบ วงเงินรวม 10,000 ล้านบาท อัตราดอกเบี้ยคงที่ร้อยละ 0.35 ต่อเดือน ปลอดชำระคืนต้นเงินและดอกเบี้ยใน 6 เดือนแรก วงเงินกู้รายละไม่เกิน 10,000 บาท ไม่ต้องใช้หลักประกัน ระยะเวลาชำระคืนไม่เกิน 3 ปี
ทั้งนี้ เพื่อเป็นการลดผลกระทบจากการแพร่ระบาดของเชื้อไวรัส COVID - 19 และเป็นการเว้นระยะห่างทางสังคมตามมาตรการกระทรวงสาธารณสุข ผู้ที่สนใจสามารถแจ้งความประสงค์การเข้าร่วมโครงการพักชำระหนี้ต้นเงินได้ผ่านช่องทาง LINE Official BAAC Family เว็บไซต์ https://www.baac.or.th และ Call Center 02 555 0555 พร้อมทั้งสามารถแจ้งความประสงค์ขอใช้สินเชื่อสู้ภัย COVID-19 ผ่าน LINE Official BAAC Family ได้ตั้งแต่บัดนี้ถึงวันที่ 31 ธันวาคม 2564
วันอังคารที่ 11 พฤษภาคม 2564
รมว.สุชาติ รับมอบหน้ากากอนามัยและชุด PPE จากภาคเอกชนให้กระทรวงแรงงานนำไปมอบบุคลากรทางการแพทย์สู้โควิด-19
รัฐมนตรีว่าการกระทรวงแรงงาน รับมอบหน้ากากอนามัยและชุด PPE จากผู้แทนบริษัท ภาคเอกชน ให้กระทรวงแรงงานนำไปส่งมอบให้เจ้าหน้าที่และบุคลากรทางการแพทย์ที่ตรวจโควิด-19 เชิงรุก แก่ผู้ประกันตน แรงงานนอกระบบ และประชาชนทั่วไป ป้องกันโควิด-19
เมื่อวันที่ 11 พฤษภาคม 2564 นายสุชาติ ชมกลิ่น รัฐมนตรีว่าการกระทรวงแรงงาน รับมอบหน้ากากอนามัยและชุด PPE จากคณะผู้แทนบริษัท ภาคเอกชน เพื่อให้กระทรวงแรงงานนำไปส่งมอบให้เจ้าหน้าที่และบุคลากรทางการแพทย์ที่ตรวจโควิด-19 เชิงรุก แก่ผู้ประกันตน แรงงานนอกระบบ และประชาชนทั่วไป เพื่อป้องกันโควิด-19 ณ ห้องจัตุมงคล ชั้น 6 อาคารกระทรวงแรงงาน โดยมี นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นายไพโรจน์ โชติกเสถียร รองปลัดกระทรวงแรงงาน รักษาราชการแทน อธิบดีกรมการจัดหางาน เข้าร่วมในครั้งนี้ด้วย โดยมีภาคเอกชนร่วมมอบจำนวน 7 คณะ ได้แก่ 1) บริษัท อิตาเลียนไทย ดีเวล็อปเมนต์ จำกัด (มหาชน) มอบหน้ากากอนามัย จำนวน 161 กล่อง 200,000 ชิ้น 2) สมาคมการค้าพัฒนาศักยภาพผู้ประกอบการนำเข้าแรงงานต่างด้าวมอบหน้ากากอนามัย จำนวน 117 กล่อง 300,000 ชิ้น 3) สมาคมการค้าพัฒนาแรงงาน มอบหน้ากากอนามัย จำนวน 86 กล่อง 300,000 ชิ้น 4) คุณชัชวาล เจียรวรานนท์ มอบหน้ากากอนามัย จำนวน 1,050,000 ชิ้น ชุด PPE จำนวน 1,000 ชุด 5) ตัวแทนผู้ประกอบการนายจ้างจังหวัดระยอง
มอบหน้ากากอนามัย จำนวน 100,000 ชิ้น 6) บริษัทนำเข้าแรงงานต่างด้าวเข้ามาทำงานในประเทศ มอบหน้ากากอนามัย จำนวน 50,000 ชิ้น และ 7) สมาคมการค้าอุตสาหกรรมไทย-จีน มอบหน้ากากอนามัย จำนวน 52 กล่อง 100,000 ชิ้น ชุด PPE 1,000 ชุด
วันอังคารที่ 11 พฤษภาคม 2564
รมว.ยุติธรรม เผย กรมคุมประพฤติ นำร่อง 10 จังหวัดใช้ Video Conference สอบปากคำผู้ต้องหา เพื่อป้องกันโควิด-19 ระบาด
นายสมศักดิ์ เทพสุทิน รัฐมนตรีว่าการกระทรวงยุติธรรม เผย กรมคุมประพฤติ นำร่อง 10 จังหวัดใช้ Video Conference สอบปากคำผู้ต้องหา เพื่อป้องกันโควิด-19 ระบาด
วันที่ 10 พฤษภาคม 2564 นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า ภายหลังสถานการณ์โควิดระบาด ตนได้ตระหนักถึงปัญหาจึงมีนโยบายนำระบบการประชุมทางจอภาพมาใช้กับการปฏิบัติราชการระหว่างหน่วยงาน เพื่อนำร่องการประชุมทางจอภาพใช้สอบปากคำผู้เข้ารับการตรวจพิสูจน์ที่ถูกคุมขังในเรือนจำ ลดโอกาสการสัมผัสระหว่างบุคคลภายนอก รวมถึงพนักงานคุมประพฤติ และผู้ที่อยู่ในเรือนจำและสถานพินิจและคุ้มครองเด็กและเยาวชน เพื่อช่วยลดความเสี่ยงในการแพร่กระจายของเชื้อโควิด โดยกรมคุมประพฤติจะมีการนำร่องในจังหวัดที่มีความเสี่ยง และจังหวัดที่มีผู้เข้ารับการตรวจพิสูจน์ในเรือนจำหรือสถานพินิจฯจำนวนมาก
โดยการประชุมทางจอภาพดังกล่าวจะเริ่มในเดือนพฤษภาคมนี้ ซึ่งคาดว่าจะช่วยให้จำเลย ผู้ถูกคุมความประพฤติ ผู้ทำงานบริการสังคมแทนค่าปรับ ไม่ต้องเดินทางออกนอกพื้นที่ และลดภาระในการเดินทาง และจะมาพบพนักงานคุมประพฤติเมื่อการแพร่ระบาดลดลง ซึ่งจะร่วมมือกับศาลที่อยู่ห่างไกลกับสำนักงานใน 10 จังหวัดนำร่อง ได้แก่ กรุงเทพฯ สมุทรปราการ ชลบุรี สุรินทร์ สกลนคร แม่ฮ่องสอน นครสวรรค์ กาญจนบุรี สุราษฎร์ธานี และยะลา
ทั้งนี้ กรมคุมประพฤติจะใช้การประชุมทางจอภาพ ร่วมกับศาลยุติธรรม กรมราชทัณฑ์ และกรมพินิจและคุ้มครองเด็กและเยาวชนในช่วงโควิดระบาด ดังนี้ 1.การประชุมทางจอภาพเพื่อชี้แจงเงื่อนไขและขั้นตอนกับผู้กระทำผิดทันทีที่ศาลมีคำสั่งให้สืบเสาะและพินิจหรือสั่งคุมประพฤติ 2. การประชุมทางจอภาพเพื่อให้ศาลซักถามพนักงานคุมประพฤติกรณีผู้ถูกคุมความประพฤติผิดเงื่อนไขหรือมีพฤติการณ์เปลี่ยนแปลง 3.การประชุมทางจอภาพเพื่อสอบปากคำจำเลยหรือผู้เข้ารับการตรวจพิสูจน์ที่ถูกคุมขังในเรือนจำและสถานพินิจฯ
นายสมศักดิ์ เปิดเผยอีกว่า ขณะที่การสอบปากคำผ่านทางจอภาพกับจำเลย และผู้เข้ารับการตรวจพิสูจน์ที่ถูกคุมขังในเรือนจำและสถานพินิจฯ จะเริ่มดำเนินการกับผู้เข้ารับการตรวจพิสูจน์ก่อนภายในเดือนพฤษภาคม ซึ่งจะช่วยป้องกันการสัมผัสและลดการแพร่ระบาดของเชื้อโควิด โดยเฉพาะในสถานการณ์ที่เรือนจำไม่ต้องการให้บุคคลภายนอกเข้าพื้นที่เรือนจำ โดยจะนำร่องในจังหวัดที่มีผู้เข้ารับการตรวจพิสูจน์ในเรือนจำจำนวนมาก ได้แก่ กรุงเทพฯ สมุทรปราการ อุบลราชธานี ศรีสะเกษ ชลบุรี เป็นต้น และการสอบปากคำจำเลยจะเริ่มในระยะถัดไปในเดือนกรกฎาคมนี้
วันอังคารที่ 11 พฤษภาคม 2564
รัฐบาลยืนยันดูแลค่าใช้จ่ายผู้ป่วยติดเชื้อโควิด-19 ครอบคลุมผลข้างเคียงจากการฉีดวัคซีน อุดหนุนค่าใช้จ่ายโรงพยาบาลเอกชนร้อยละ 25 ทุกรายการ
รัฐบาลยืนยันดูแลค่าใช้จ่ายผู้ป่วยติดเชื้อโควิด-19 ครอบคลุมผลข้างเคียงจากการฉีดวัคซีน อุดหนุนค่าใช้จ่ายโรงพยาบาลเอกชนร้อยละ 25 ทุกรายการ
วันนี้ (11 พฤษภาคม 2564) เวลา 12.00 น. ณ ตึกไทยคู่ฟ้า ทำเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันว่ารัฐบาลดูแลค่าใช้จ่าย ค่ารักษาพยาบาลให้ประชาชนทุกคนตามสิทธิ์รักษาพยาบาล ตั้งแต่การตรวจคัดกรองกลุ่มเสี่ยง การเข้ารับการฉีดวัคซีน ชดเชยกรณีได้รับผลข้างเคียงจากการฉีดวัคซีน และค่ารักษาพยาบาล สำหรับโรงพยาบาลเอกชน รัฐบาลจะอุดหนุนค่าใช้จ่ายร้อยละ 25 ทุกรายการ หากประชาชนมีประกันส่วนบุคคล ให้โรงพยาบาลเรียกเก็บประกันส่วนบุคคลก่อน ที่เหลือให้เรียกเก็บสำนักงานหลักประกันสุขภาพแห่งชาติ (สปสช.) พร้อมห้ามโรงพยาบาลเรียกเก็บค่าใช้จ่ายจากประชาชน หากฝ่าฝืนจะมีโทษตามกฎหมาย ทั้งนี้ กรณีที่เกิดความเสียหายต่าง ๆ ไม่ว่าจะเป็นบาดเจ็บ เจ็บป่วยต่อเนื่อง เสียอวัยวะ พิการ ทุพพลภาพถาวร หรือเสียชีวิต สามารถยื่นขอรับเงินเยียวยาได้จาก สปสช.
นายกรัฐมนตรียังย้ำถึงการดูแลบุคลากรทางการแพทย์ที่เสียสละ เสี่ยงภัย ปฏิบัติงานอย่างเต็มที่ ช่วงเช้าที่ผ่านมา ได้มีการพบปะหารือร่วมกับนายกสมาคมประกันภัย เพื่อรับมอบกรมธรรม์ประกันภัยสำหรับบุคลากรทางแพทย์และเจ้าหน้าที่ที่ปฏิบัติงานใกล้ชิดผู้ป่วยติดเชื้อ จำนวน 270,000 ราย วงเงินความคุ้มครองรวมกว่า 275,410 ล้านบาท หรือรายละ 1 ล้านบาท ยืนยันรัฐบาลจะดูแลทั้งประชาชนและเจ้าหน้าที่ด่านหน้า อาสาสมัคร ที่ปฏิบัติภารกิจอย่างเหน็ดเหนื่อย พร้อมขอความร่วมมือให้ประชาชนระมัดระวังตนเองให้มากที่สุด เนื่องจากการติดเชื้อระลอกใหม่มักเกิดจากการติดเชื้อภายในครอบครัว ในหมู่เพื่อนฝูง ในที่ทำงาน สถานประกอบการต่าง ๆ ทั้งนี้ ขอให้ประชาชนทุกคนรวมทั้งสื่อมวลชนร่วมมือกันก้าวผ่านวิกฤตในครั้งนี้ไปด้วยกัน คำนึงถึงผลกระทบในการเผยแพร่ข้อมูลข่าวสารที่ไม่เป็นความจริง หรือ Fake News ที่ยังไม่มีการตรวจสอบความถูกต้อง ซึ่งอาจสร้างความสับสนในสังคมได้ ทั้งนี้ นายกรัฐมนตรีย้ำให้เจ้าหน้าที่ตรวจสอบการเผยแพร่ข้อมูลเท็จเพื่อดำเนินการตามกฎหมาย
ในตอนท้าย นายกรัฐมนตรีกล่าวว่าขณะนี้ประเทศไทยและทั่วโลกกำลังเผชิญสถานการณ์ที่ไม่เคยพบเจอมาก่อน และทางเดียวจะสามารถผ่านวิกฤตนี้ไปได้คือการร่วมแรงร่วมใจ ร่วมมือกันแก้ไขปัญหา ลดความขัดแย้ง หากปัญหาใดที่ยังไม่ได้รับการแก้ไขสามารถแจ้งเข้ามาเพื่อให้หน่วยงานที่เกี่ยวข้องเร่งดำเนินการต่อไป
....................
กลุ่มประชาสัมพันธ์และเผยแพร่ สำนักโฆษก
วันอังคารที่ 11 พฤษภาคม 2564
วธ.รุกรณรงค์ผ้าไทยออนไลน์ รมว.วธ. นำทีมผู้บริหาร-ผู้ว่าฯ-วธจ.เป็นแบบสวมใส่ผ้าไทย ผ้าท้องถิ่น เร่งทำเป็นอินโฟกราฟิก รณรงค์เผยแพร่สื่อออนไลน์ สื่อต่างๆ
วธ.รุกรณรงค์ผ้าไทยออนไลน์ รมว.วธ. นำทีมผู้บริหาร-ผู้ว่าฯ-วธจ.เป็นแบบสวมใส่ผ้าไทย ผ้าท้องถิ่น เร่งทำเป็นอินโฟกราฟิก รณรงค์เผยแพร่สื่อออนไลน์ สื่อต่างๆ
วธ.รุกรณรงค์ผ้าไทยออนไลน์ รมว.วธ. นำทีมผู้บริหาร-ผู้ว่าฯ-วธจ.เป็นแบบสวมใส่ผ้าไทย ผ้าท้องถิ่น เร่งทำเป็นอินโฟกราฟิก รณรงค์เผยแพร่สื่อออนไลน์ สื่อต่างๆ พร้อมสํารวจ-รวบรวมลายผ้าไทยที่เป็นอัตลักษณ์พัฒนาต่อยอดให้ทันสมัย สร้างงาน สร้างรายได้ กระตุ้นเศรษฐกิจ ยกระดับผ้าไทยสู่สากล
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า เมื่อเร็ว ๆ นี้ ได้ประชุมผู้บริหารสำนักงานปลัดกระทรวงวัฒนธรรม (สป.วธ.) ส่วนกลางและส่วนภูมิภาค โดยมีผู้บริหารสำนักงานวัฒธรรมจังหวัด (สวจ.) 76 จังหวัดเข้าร่วมประชุมผ่านการประชุมระบบทางไกล ซึ่งได้รับรายงานความคืบหน้าการรณรงค์แต่งกายผ้าไทย ผ้าท้องถิ่นของแต่ละจังหวัดระยะแรกโดยเป็นที่น่ายินดีว่าขณะนี้มีกระแสตอบรับดีมาก โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) ผู้บริหารระดับสูงกระทรวงวัฒนธรรม (วธ.) รวมไปถึงผู้ว่าราชการจังหวัด วัฒนธรรมจังหวัดทั่วประเทศให้ความสำคัญและให้ความร่วมมือช่วยกันรณรงค์การสวมใส่ผ้าไทย ผ้าท้องถิ่น พร้อมกับสวมใส่เป็นแบบอย่างเพื่อจัดทำเป็นสื่ออินโฟกราฟิก (Infographic) เผยแพร่ประชาสัมพันธ์ทางสื่อออนไลน์และสื่อต่างๆ อย่างต่อเนื่อง
ปลัด วธ. กล่าวต่อไปว่า ดังนั้น จึงได้มอบหมายให้สวจ.จัดทำอินโฟกราฟิกรณรงค์การแต่งกายผ้าไทยในระยะที่ 2 โดยให้เพิ่มเติมข้อความรายละเอียด ชื่อและแหล่งที่มาของผ้าไทย เพื่อสื่อให้เห็นถึงคุณค่าและความเป็นอัตลักษณ์ของผ้าไทยในแต่ละท้องถิ่น รวมทั้งให้ประสานความร่วมมือหน่วยงานราชการภายในจังหวัดแต่งกายด้วยผ้าไทยอย่างน้อยสัปดาห์ละ 2 วัน เพื่อสร้างความภาคภูมิใจและเป็นตัวอย่างให้เห็นว่าผ้าไทยสามารถสวมใส่ในชีวิตประจำวันได้จริง
ปลัด วธ. กล่าวอีกว่า นอกจากนี้ ได้มอบหมายให้สวจ.สำรวจและรวบรวมลายผ้าไทยที่เป็นอัตลักษณ์สะท้อนถึงมรดกภูมิปัญญา วิถีชีวิต วัฒนธรรม ประเพณีและประวัติศาสตร์อันโดดเด่นของแต่ละจังหวัด เช่น ลายผ้าศิลาล้อมเพชร จากกำแพงเพชรที่ใช้เทคนิคการทอผ้าที่มีอัตลักษณ์สอดคล้องกับชาติพันธุ์ของชาวกำแพงเพชร และผ้าฝ้ายลายอุทัยสุพรรณิการ์ ถือเป็นลายผ้าที่มีเอกลักษณ์เฉพาะตัวและเป็นลายผ้าลิขสิทธิ์ของจังหวัดอุทัยธานี เพื่อนำข้อมูลดังกล่าวมาพัฒนาต่อยอดด้านการผลิตและแปรรูปผ้าไทยให้ทันสมัย ถือเป็นการขับเคลื่อนนโยบาย เศรษฐกิจสร้างสรรค์ของวธ. พัฒนาเศรษฐกิจฐานราก สร้างอาชีพ สร้างรายได้ทั้งระดับชุมชน จังหวัด และประเทศ ยกระดับผ้าไทยสู่ระดับสากล
วันอังคารที่ 11 พฤษภาคม 2564
ครม.รับทราบผลการดำเนินการตามมาตรการส่งเสริมและสนับสนุนการใช้และสวมใส่ผ้าไทยสร้างรายได้ 8,511 ล้านบาท
ครม.รับทราบผลการดำเนินการตามมาตรการส่งเสริมและสนับสนุนการใช้และสวมใส่ผ้าไทยสร้างรายได้ 8,511 ล้านบาท
น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) รับทราบการสืบสานพระราชปณิธานสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และอนุรักษ์ผ้าไทยให้คงอยู่คู่แผ่นดิน โดยผลการดำเนินงานตามมาตรการส่งเสริมและสนับสนุนการใช้และสวมใส่ผ้าไทยตามมติครม.เมื่อวันที่ 9 มิถุนายน 2563 พบว่า ทุกจังหวัดมีมาตรการส่งเสริมและสนับสนุนการสวมใส่ผ้าไทยและผ้าพื้นเมืองตามความเหมาะสมของท้องถิ่น โดยมีการกำหนดให้ข้าราชการและประชาชนแต่งกายด้วยผ้าไทยและผ้าพื้นเมืองอย่างน้อยสัปดาห์ละ 2 วัน จำนวน 51 จังหวัด
นอกจากนี้ยังได้จัดกิจกรรมสร้างการรับรู้เพื่อรณรงค์การแต่งกายด้วยผ้าไทยและผ้าพื้นเมืองผ่านสื่อต่างๆทั้งสื่อออนไลน์และออฟไลน์ รวมถึงการสร้างความร่วมมือเป็นเครือข่าย ซึ่งจังหวัดที่มีการสร้างความร่วมมือกับภาคีเครือข่ายมากที่สุดได้แก่จังหวัดสงขลาจำนวน 200 หน่วยงาน ,อุดรธานี 91 หน่วยงาน และบุรีรัมย์ 89 หน่วยงาน ส่วนจังหวัดที่มีการจัดกิจกรรมเกี่ยวกับการแต่งกายด้วยผ้าไทยและผ้าพื้นเมืองมากที่สุดได้แก่ จังหวัดภูเก็ต 96 ครั้ง,ชัยภูมิ 81 ครั้ง และตาก 64 ครั้ง
โดยประโยชน์ที่ประชาชนได้รับตามมาตรการส่งเสริมและสนับสนุนการใช้และสวมใส่ผ้าไทยนั้นพบว่า มีรายได้จากการจำหน่ายระหว่างเดือนมิถุนายน 2563-มกราคม 2564 จำนวน 8,511 ล้านบาท จังหวัดที่มียอดจำหน่ายสูงสุด 3 อันดับคือ ขอนแก่น, นครราชสีมา และอุดรธานี ส่วนผู้ผลิตและผู้ประกอบการโอทอปได้รับประโยชน์จำนวน 8,016 กลุ่ม สมาชิกกลุ่มผู้ผลิตและผุ้ประกอบการโอทอปได้รับประโยชน์จำนวนทั้งสิ้น 69,553 คน
สำหรับการขับเคลื่อนมาตรการส่งเสริมและสนับสนุนการใช้และสวมใส่ผ้าไทยสู่การรักษาไว้ซึ่งอัตลักษณ์ของผ้าไทยนั้น ตามที่สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ได้มีพระดำริพระราชทานแก่วงการผ้าไทยว่า “ผ้าไทยใส่ให้สนุก”เมื่อคราวเสด็จเป็นองค์ประธานในพิธีเปิดงาน OTOP City 2020 เมื่อวันที่ 21 ธันวาคม 2563
โดยได้พระราชทานแบบลายผ้าชื่อลาย “ผ้ามัดหมี่ลายขอเจ้าฟ้าสิริวัณณวรีฯ” รวมทั้งพระราชทานพระอนุญาตให้เป็นลายต้นแบบในการรังสรรค์ถักทอเรื่องราวไปตามแต่ละภูมิภาค ให้กลุ่มทอผ้าทุกกลุ่ม ทุกเทคนิค สามารถนำไปใช้ทอผ้า ผลิตผ้า พบว่ามีผลการดำเนินงานดังนี้
1.นำลายผ้าพระราชทาน “ผ้ามัดหมี่ลายขอเจ้าฟ้าสิริวัณณวรีฯ”ไปต่อยอดจำนวน 1,042 กลุ่ม 10,168 คน มียอดจำหน่ายจำนวน 6,856,740 บาท
2.เผยแพร่ประชาสัมพันธ์ “ผ้าไทยใส่ให้สนุก” ผ่านสื่อช่องทางต่างๆ เพื่อเชิญชวนแต่งกายด้วยผ้าไทยและผ้าพื้นเมือง และ
3 ส่งเสริมและพัฒนาผู้ประกอบการทอผ้า โดยดำเนินการส่งเสริมผู้ประกอบการทอผ้าจังหวัดตราด และจัดตั้งกลุ่มอาชีพทอผ้า ซึ่งกรมการพัฒนาชุนได้สนับสนุนงบประมาณจำนวน 796,100 บาท เพื่อเป็นค่าใช้จ่ายในการฝึกอบรมและค่าวัสดุในการฝึกอบรม
อย่างไรก็ตามยังมีปัญหาและอุปสรรคสำหรับมาตรการส่งเสริมและสนับสนุนการใช้และสวมใส่ผ้าไทย เช่น ต้นทุนการผลิตสูง ผู้ประกอบการบางส่วนมีข้อจำกัดด้านการผลิตไม่สามารถผลิตสินค้าครั้งละจำนวนมากได้ และความไม่ต่อเนื่องของการผลิตในบางจังหวัด กลุ่มทอผ้าขาดทักษะ กลุ่มตัดเย็บผ้าบางพื้นที่ขาดความประณีต และยังพบปัญหาด้านการตลาด เนื่องจากสถานการณ์การระบาดของโรคติดเชื้อไวรัสโคโรนา(โควิด-19) ทำให้การจัดกิจกรรมต่างๆ ไม่สามารถดำเนินการได้ตามเป้าหมายและผู้ซื้อสินค้าน้อยลง
.................................
กลุ่มประชาสัมพันธ์และเผยแพร่ สำนักโฆษก
วันอังคารที่ 11 พฤษภาคม 2564
รัฐบาลเพิ่ม “แรงงาน” กลุ่มเป้าหมายเตรียมรับบริการฉีดวัคซีนโควิด-19 เล็งฉีดวัคซีนแรงงาน 16 ล้านคน กทม.ลุยฉีดอาชีพเสี่ยง
รัฐบาลเพิ่ม “แรงงาน” กลุ่มเป้าหมายเตรียมรับบริการฉีดวัคซีนโควิด-19 เล็งฉีดวัคซีนแรงงาน 16 ล้านคน กทม.ลุยฉีดอาชีพเสี่ยง
นางสาวรัชดา ธนาดิเรก รองโฆษกประจำสำนักนายกรัฐมนตรี เผยกระทรวงสาธารณสุข กระทรวงมหาดไทย สภาพัฒนาเศรษฐกิจและสังคม สภาอุตสาหกรรม สภาหอการค้า ภาคเอกชน ตามมติที่ประชุมคณะกรรมการโรคติดต่อแห่งชาติที่ผ่านมา เห็นชอบเพิ่มประชากรวัยแรงงานระบบประกันสังคม รวม 16 ล้านคนแรงงาน เป็นกลุ่มเป้าหมายในการรับบริการฉีดวัคซีนโควิด-19 โดยมีสํานักงานประกันสังคม และจังหวัดจะเป็นผู้รวบรวมจำนวนและรายชื่อแรงงานที่จะรับวัคซีนโควิด-19 เพื่อส่งให้กระทรวงสาธารณสุข ขณะเดียวกันก็ เร่งฉีดวัคซีนโควิด19 ให้กับกลุ่มเสี่ยง ผู้สัมผัสเสี่ยงและประชาชนทุกๆ คน ให้มากที่สุดและเร็วที่สุด เพื่อเร่งควบคุมการแพร่ระบาดได้เร็วที่สุด โดยข้อมูลล่าสุดได้มีการฉีดสะสมแล้ว 1,809,894 โดส โดยในพื้นที่ กทม การฉีดวัคซีนโควิด19 สะสม 315,504 โดส
สำหรับในพื้นที่ กทม. จัดสถานที่ให้บริการฉีดวัคซีนนอกโรงพยายาลทั่วพื้นที่ กทม. 25 แห่ง เพื่อให้ประชาชนสามารถเดินทางมาฉีดวัคซีนได้สะดวกมากขึ้น เน้นกลุ่มที่มีอาชีพเสี่ยงที่มีโอกาสสัมผัสกับคนจำนวนมาก เช่น พนักงานขับรถโดยสารประจำทาง แท็กซี่ วินมอเตอร์ไซค์ คนขับเรือ ครู เป็นต้น โดยจะเปิดให้บริการฉีดวัคซีนครบทั้งหมด 25 แห่งในวันที่ 21 พ.ค. มีเป้าหมายจะฉีดวันละ 50,000 คนให้กับประชาชนกลุ่มอาชีพเสี่ยง เช่น ครู ผู้ขับขี่รถสาธารณะ พนักงานเก็บขยะ เป็นต้น เพื่อควบคุมการแพร่ระบาด ขณะเดียวกัน ยังให้บริการฉีดวัคซีนโควิด19 ในโรงพยาบาลในพื้นที่กทม. อีก 126 แห่ง สำหรับกลุ่มผู้ป่วยโรคเรื้อรัง 7 กลุ่มโรค เป้าหมายวันละ 30,000 คน รวมแล้วจะฉีดให้ได้วันละ 80,000 คน
.........................
กลุ่มประชาสัมพันธ์และเผยแพร่ สำนักโฆษก
วันอังคารที่ 11 พฤษภาคม 2564
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม กำชับให้กรมเจ้าท่าเข้มงวดมาตรการป้องกันการแพร่ระบาดของโรคติดเชื้อไวรัส COVID-19 ในเรือโดยสารคลองแสนแสบ
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม กำชับให้กรมเจ้าท่าเข้มงวดมาตรการป้องกันการแพร่ระบาดของโรคติดเชื้อไวรัส COVID-19 ในเรือโดยสารคลองแสนแสบ และเพิ่มเที่ยวเรือเพื่อลดความหนาแน่นในช่วงเวลาเร่งด่วน
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม กล่าวว่า ตามที่มีการนำเสนอภาพประชาชนเป็นจำนวนมากใช้บริการเรือโดยสารคลองแสนแสบ กรมเจ้าท่า (จท.) ในฐานะหน่วยงานกำกับดูแลเรือโดยสารได้มีมาตรการดูแลผู้โดยสารอย่างต่อเนื่องมาโดยตลอด ทั้งมาตรการเว้นระยะห่างทางสังคม (Social Distancing) การทำความสะอาด และการเพิ่มจำนวนเที่ยวเรือเป็นวันละ 99 เที่ยว เนื่องจากในช่วงเวลาเร่งด่วน ตั้งแต่ 07.00 - 08.30 น. มีผู้ใช้บริการเป็นจำนวนมาก ทำให้มีความเสี่ยงต่อการแพร่ระบาดของโรคติดเชื้อไวรัส COVID-19 จึงได้สั่งการให้ จท. เพิ่มมาตรการให้มีความเข้มงวดมากยิ่งขึ้น เพื่อแก้ไขปัญหาดังกล่าว ดังนี้
1. ควบคุม กำกับเรือโดยสารคลองแสนแสบ โดยประสานให้ผู้ประกอบการเพิ่มเที่ยวเรือในช่วงเวลาเร่งด่วน ช่วงเช้า 07.00 - 08.30 น. และช่วงเย็น 16.30 - 18.00 น ซึ่งเป็นช่วงที่มีปริมาณผู้โดยสารหนาแน่น โดยเพิ่มความถี่เรือเข้ารับ - ส่ง ผู้โดยสาร จากปกติ 5 - 7 นาที/ลำ เป็น 2 - 3 นาที/ลำ เพื่อลดความแออัดทั้งในเรือและบริเวณท่าเรือ เพื่อให้เป็นไปตามมาตรการเว้นระยะห่างทางสังคม รวมทั้งกำชับให้พนักงานขนส่งประจำท่าและชุดสายตรวจแสนแสบควบคุมเข้มงวดมากยิ่งขึ้น
2. กำหนดให้พนักงานขนส่งประจำท่าปลายทางประสานงานกับพนักงานปล่อยเรือจากท่าต้นทางหรือผู้ควบคุมเรือ เพื่อทราบจำนวนผู้โดยสารที่จะขึ้นจากเรือ และสามารถจัดการจำนวนผู้โดยสารที่จะลงเรือได้
3. ตั้งจุดคัดกรองตรวจวัดอุณหภูมิบนท่าเรือ เช่น ท่าเรือผ่านฟ้าลีลาศ ท่าเรือประตูน้ำสายใน ท่าเรือประตูน้ำสายนอก ท่าเรืออโศก และท่าเรือวัดศรีบุญเรือง ซึ่งเป็นท่าเรือหลักที่ผู้โดยสารขึ้น - ลง เรือ และมีผู้โดยสารหนาแน่นในช่วงเร่งด่วนทั้งช่วงเช้าและช่วงเย็น โดยเจ้าหน้าที่ผู้ปฏิบัติงานและผู้โดยสารทุกคนต้องวัดอุณหภูมิ ณ จุดคัดกรองก่อนลงเรือ
4. ประชาสัมพันธ์ขอความร่วมมือให้ผู้โดยสารทุกคนสวมหน้ากากอนามัยหรือหน้ากากผ้าป้องกันตลอดเวลาขณะโดยสารเรือ และขณะรอขึ้น - ลงเรือ รวมทั้งให้เว้นระยะห่างทางสังคมทั้งในเรือและบนท่าเรือตลอดเวลา
5. ตรวจสอบจุดให้บริการเจลแอลกอฮอล์ล้างมือและการฆ่าเชื้อโรคบนท่าเรือทั้ง 28 แห่ง ต้องมีความพร้อมให้บริการตลอดเวลา
6. ให้ผู้ประกอบการเรือโดยสารเข้มงวดกวดขันตรวจวัดอุณหภูมิเจ้าหน้าที่ผู้ปฏิบัติงานทุกคน การทำความสะอาดฆ่าเชื้อโรค ทั้งในสำนักงาน บนท่าเรือ และในเรือเป็นประจำ
7. พนักงานขนส่งประจำท่าเรือต้องปฏิบัติตามมาตรการขณะปฏิบัติงาน รวมทั้งดูแลความสะอาดและความเรียบร้อยบริเวณท่าเทียบเรือและพื้นที่หลังท่าเรือเป็นประจำทุกวัน
วันอังคารที่ 11 พฤษภาคม 2564
รัฐบาลสนับสนุนวงเงินสิทธิ์เพิ่มเติมให้แก่ผู้ได้รับสิทธิ์ภายใต้โครงการเราชนะ
ครม.มีมติเห็นชอบให้สนับสนุนวงเงินสิทธิ์เพิ่มเติมให้แก่ผู้ได้รับสิทธิ์ภายใต้โครงการเราชนะที่ไม่เคยขอสละสิทธิ์การเข้าร่วมโครงการฯ คนละ 1,000 บาท เป็นระยะเวลา 2 สัปดาห์ รวมเป็นเงิน 2,000 บาท
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าว่า ในวันนี้คณะรัฐมนตรีได้มีมติเห็นชอบให้สนับสนุนวงเงินสิทธิ์เพิ่มเติมให้แก่ผู้ได้รับสิทธิ์ภายใต้โครงการเราชนะ (โครงการฯ) ที่ไม่เคยขอสละสิทธิ์การเข้าร่วมโครงการฯ คนละ 1,000 บาท เป็นระยะเวลา 2 สัปดาห์ รวมเป็นเงิน 2,000 บาท โดยประชาชนจะได้รับการโอนวงเงินสิทธิ์ตามช่องทางที่เคยได้รับของแต่ละกลุ่มโดยอัตโนมัติ ทั้งนี้ สำหรับประชาชนกลุ่มที่รับสิทธิ์ผ่านทางแอปพลิเคชัน “เป๋าตัง” จะได้รับการโอนวงเงินสิทธิ์ในวันพฤหัสบดีที่ 20 และ 27 พฤษภาคม 2564 และสำหรับประชาชนกลุ่มผู้มีบัตรสวัสดิการแห่งรัฐ และประชาชนกลุ่มผู้ที่ต้องการความช่วยเหลือเป็นพิเศษหรือกลุ่มผู้ไม่มีสมาร์ทโฟน จะได้รับการโอนวงเงินสิทธิ์ในวันศุกร์ที่ 21 และ 28 พฤษภาคม 2564 โดยวงเงินสิทธิ์ที่ได้รับสนับสนุนเพิ่มเติมดังกล่าวสามารถใช้จ่ายได้จนถึงวันที่ 30 มิถุนายน 2564
นอกจากนี้ โฆษกกระทรวงการคลังได้เน้นย้ำว่า สำหรับประชาชนกลุ่มรับสิทธิ์ผ่านทางแอปพลิเคชัน “เป๋าตัง” ที่ได้ถอนการติดตั้ง (Uninstalling) แอปพลิเคชันไปแล้ว สามารถดาวน์โหลดและติดตั้งแอปพลิเคชัน “เป๋าตัง” เพื่อใช้จ่ายวงเงินสิทธิ์ที่ได้รับการสนับสนุนเพิ่มเติมในครั้งนี้ ได้จนถึงระยะเวลาสิ้นสุดของโครงการฯ
โฆษกกระทรวงการคลังได้ชี้แจงเพิ่มเติมถึงความคืบหน้าของโครงการฯ ณ วันที่ 11 พฤษภาคม 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 73,843 ล้านบาท 2) ประชาชนกลุ่มแอปพลิเคชัน “เป๋าตัง” ในโครงการเราเที่ยวด้วยกัน และคนละครึ่ง และประชาชนกลุ่มผู้ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการฯ แล้ว จำนวน 16.8 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมา จำนวน 115,724 ล้านบาท และ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.4 ล้านคน มียอดใช้จ่ายวงเงินสิทธิ์สะสมตั้งแต่วันที่ 5 มีนาคม 2564 เป็นต้นมา จำนวน 15,461 ล้านบาท ทำให้มีผู้ได้รับสิทธิ์ในโครงการฯ แล้ว รวมทั้งสิ้นจำนวน 32.9 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า 205,028 ล้านบาท และมีผู้ได้รับสิทธิ์ในโครงการฯ ที่ใช้จ่ายจนครบวงเงินสิทธิ์แล้ว จำนวน 25.2 ล้านคน ซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน” ร้านค้าคนละครึ่งที่ตกลงยินยอมเข้าร่วมโครงการฯ รวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการฯ จำนวนทั้งสิ้นมากกว่า 1.3 ล้านกิจการ
สำนักงานเศรษฐกิจการคลัง โทร. 0 2273 9020 ต่อ 3533 3566 3579 และ 3595 (เฉพาะวันและเวลาราชการ)
Call Center ธนาคารกรุงไทย จำกัด (มหาชน) โทร. 0 2111 1122 (ตลอด 24 ชั่วโมง)
วันศุกร์ที่ 7 พฤษภาคม 2564
​นายกรัฐมนตรี ห่วงใยประชาชนจากสภาพอากาศที่เปลี่ยนแปลงในช่วงนี้ สั่งทุกหน่วยงานเตรียมพร้อมดูแลช่วยเหลือประชาชนที่ได้รับความเดือดร้อน
​นายกรัฐมนตรี ห่วงใยประชาชนจากสภาพอากาศที่เปลี่ยนแปลงในช่วงนี้ สั่งทุกหน่วยงานเตรียมพร้อมดูแลช่วยเหลือประชาชนที่ได้รับความเดือดร้อน
นายอนุชา บูรพชัยศรี โฆษกประจำสำนักนายกรัฐมนตรี เผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม
มีความห่วงใยประชาชนจากสภาพอากาศที่มีการเปลี่ยนแปลงในช่วงนี้ ส่งผลให้อาจมีภัยอันตรายที่เกิดจากน้ำท่วมและจากพายุได้ จึงได้สั่งการให้หน่วยงานที่เกี่ยวข้องเตรียมความพร้อม เพื่อเข้าไปดูแลและให้ความช่วยเหลือประชาชนที่ได้รับความเดือดร้อนด้วยความเร่งด่วน และอย่างทันท่วงที
ทั้งนี้ กรมอุตุนิยมวิทยาคาดการณ์ว่า ภาคเหนือ ภาคตะวันออกเฉียงเหนือ ภาคกลาง และภาคตะวันออกจะมีพายุฝนฟ้าคะนองกับมีลมกระโชกแรงและมีฝนตกหนักบางแห่ง สำหรับภาคใต้มีฝนตกต่อเนื่องและฝนตกหนักบางแห่ง และสำหรับกรุงเทพฯ และปริมณฑล
มีฝนฟ้าคะนองร้อยละ 60 ของพื้นที่ กับมีลมกระโชกแรงได้ จึงขอให้ประชาชนบริเวณประเทศไทยตอนบนระวังอันตรายจากฝนฟ้าคะนองที่จะเกิดขึ้นไว้ด้วย โดยหลีกเลี่ยงการอยู่ในที่โล่งแจ้ง ใต้ต้นไม้ใหญ่ ป้ายโฆษณาและสิ่งปลูกสร้างที่ไม่แข็งแรง สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรไว้ด้วย
นายอนุชากล่าวว่า สำหรับในกทม. และปริมณฑล หากมีฝนตกหนัก อาจมีปัญหาการจราจรติดขัดได้ ซึ่งนายกรัฐมนตรีได้สั่งการให้หน่วยงานที่เกี่ยวข้องลงพื้นที่ดำเนินการแก้ไขปัญหาในแต่ละพื้นที่อย่างเต็มที่ โดยเฉพาะในส่วนของกรุงเทพมหานคร ได้รับทราบว่ามีการจัดเตรียมวัสดุ อุปกรณ์ ยานพาหนะ และเจ้าหน้าที่ให้มีความพร้อมสำหรับการปฏิบัติงาน โดยเฉพาะจุดเสี่ยงที่มีน้ำท่วมขังและจุดเฝ้าระวังน้ำท่วมขัง อย่างไรก็ตาม หากมีฝนตกในปริมาณมากซึ่งอาจส่งผลให้มีน้ำท่วมขังบนผิวจราจรในบางพื้นที่ ซึ่งกรุงเทพมหานครได้เตรียมจัดเจ้าหน้าที่หน่วยเบสของสำนักการระบายน้ำ และของสำนักงานเขตพื้นที่เข้าเร่งระบายน้ำเพื่อบรรเทาความดือดร้อนของประชาชนโดยเร็วที่สุดเท่าที่จะสามารถดำเนินการได้
ทั้งนี้ ในช่วงวันที่ 8 - 10 พ.ค. 64 กรมอุตุนิยมวิทยาพยากรณ์อากาศภาคเหนือตอนล่าง ภาคตะวันออกเฉียงเหนือ ภาคกลาง และภาคตะวันออก ยังคงมีฝนฟ้าคะนองและลมกระโชกแรงบางแห่ง ภาคใต้มีฝนน้อยในระยะนี้ ส่วนในช่วงวันที่ 11 - 13 พ.ค. 64 ประเทศไทยยังคงมีฝนฟ้าคะนองเกิดขึ้น สำหรับภาคใต้ฝั่งตะวันตกจะมีฝนเพิ่มมากขึ้น จึงขอให้ประชาชนดูแลสุขภาพเนื่องจากสภาพอากาศที่เปลี่ยนแปลงด้วย
วันศุกร์ที่ 7 พฤษภาคม 2564
นฤมล ชี้ ดิจิทัล ทักษะรับอนาคต
- -
วันที่ 7 พฤษภาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน ร่วมอภิปรายในงาน Microsoft APAC Public Sector Digital Summit-Empowering nations for a digital society ในประเด็น “สังคมและอนาคตของการทำงาน (Society and the Future of Work)” ผ่านระบบ Microsoft Teams Live งานนี้ได้รวบรวมผู้บริหารภาครัฐและผู้นำทางความคิดในอุตสาหกรรมที่ได้รับการยอมรับจากทั่วโลก เพื่อหารือเกี่ยวกับการฟื้นฟูภาวะเศรษฐกิจที่ตกต่ำจากการแพร่ระบาดของไวรัสโควิด-19 และจินตนาการใหม่ในการใช้ดิจิทัลเพื่อการทำงานในอนาคต
ศาสตราจารย์ นฤมล กล่าวอภิปรายว่า ในช่วงที่ผ่านมากระทรวงแรงงานได้ออกมาตรการเพื่อช่วยเหลือกำลังแรงงานที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หลายมาตรการ โดยกรมพัฒนาฝีมือแรงงาน (กพร.) ได้เน้นให้ความสำคัญกับการพัฒนาทักษะอาชีพไปพร้อมกับการพัฒนาทักษะด้านดิจิทัล เพื่อเตรียมความพร้อมให้แก่แรงงานในยุค New Normal รวมถึงได้ร่วมมือกับบรรษัทประกันสินเชื่ออุตสาหกรรมขนาดย่อม (บสย.) และสถาบันการเงินต่าง ๆ เพื่อช่วยให้แรงงานที่ผ่านการฝึกอบรมได้รับโอกาสในการเข้าถึงแหล่งเงินทุนในการประกอบอาชีพ ด้วยความตั้งใจที่จะยกระดับกระทรวงแรงงานเป็นกระทรวงเศรษฐกิจที่สำคัญของประเทศ และเน้นให้ความสำคัญกับการพัฒนาแรงงานดิจิทัล รวมถึงให้ความช่วยเหลือแก่ประชากรซึ่งเป็นกลุ่มเปราะบาง ผู้ว่างงาน และผู้ประกอบอาชีพอิสระ โดยดำเนินการภายใต้หลักการ “สร้าง-ยก-ให้ รวมไทยสร้างชาติ”
รมช.แรงงาน กล่าวอีกว่า ทักษะด้านดิจิทัลถือเป็นทักษะแรงงานที่สำคัญสำหรับอนาคต เนื่องจากการเติบโตอย่างก้าวกระโดดของเทคโนโลยีดิจิทัลและสถานการณ์การแพร่ระบาดของโควิด-19 ก่อให้เกิดธุรกิจและอาชีพใหม่ ๆ ที่ต้องการการใช้ทักษะด้านดิจิทัลอย่างเร่งด่วน โดย กพร. ได้มีการจัดตั้งสถาบันพัฒนาบุคลากรดิจิทัล (DISDA) ขึ้นมา เพื่อดูแลการพัฒนาทักษะด้านดิจิทัลให้แก่กำลังแรงงานและพัฒนากำลังคนเพื่อรองรับอุตสาหกรรมเป้าหมาย S-Curve สอดคล้องยุทธศาสตร์ชาติด้านการพัฒนากำลังคนให้พร้อมเข้าสู่ยุคเศรษฐกิจและสังคมดิจิทัล นอกจากนี้ยังได้ร่วมมือกับหน่วยงานต่างๆ ทั้งจากภาครัฐและภาคเอกชน เพื่อจัดทำหลักสูตรในการพัฒนาทักษะอาชีพและทักษะด้านดิจิทัลให้แก่กำลังแรงงานทั้งระบบ
โดยล่าสุดได้รับความร่วมมือจากบริษัท ไมโครซอฟท์ สนับสนุนองค์ความรู้ด้านทักษะเชิงดิจิทัล เพื่อช่วยยกระดับทักษะฝีมือให้แก่แรงงานไทยทั่วประเทศ ซึ่งการดำเนินการดังกล่าว จะช่วยเพิ่มโอกาสในการจ้างงาน และเป็นหนึ่งกำลังสำคัญในการสร้างพลเมืองดิจิทัลเพื่อสร้างรากฐานทางเศรษฐกิจให้ยั่งยืน
“การ Upskill Reskill และ Newskill เพื่อพัฒนากำลังคนให้มีความสามารถในการใช้เทคโนโลยีดิจิทัลอย่างชาญฉลาดในการประกอบอาชีพ จะทำให้เกิดการจ้างงานที่มีคุณค่าและรองรับการเปลี่ยนแปลงโครงสร้างกำลังคนในอุตสาหกรรมการผลิตและบริการที่จะถูกทดแทนด้วยเทคโนโลยีดิจิทัล” รมช.แรงงาน กล่าวทิ้งท้าย
วันศุกร์ที่ 7 พฤษภาคม 2564
คำกล่าวของนายกรัฐมนตรี ในพิธีเปิดงาน China International Consumer Products Expo (Hainan Expo) ครั้งที่ 1
คำกล่าวของนายกรัฐมนตรี ในพิธีเปิดงาน China International Consumer Products Expo (Hainan Expo) ครั้งที่ 1
คำกล่าวของนายกรัฐมนตรี
พิธีเปิดงาน China International Consumer Products Expo
(Hainan Expo) ครั้งที่ 1
ท่านผู้นำสาธารณรัฐประชาชนจีน
ท่านผู้นำมณฑลไห่หนาน
ท่านผู้แทนจากภาครัฐและภาคเอกชนของประเทศไทย และประเทศต่าง ๆ
แขกผู้มีเกียรติทุกท่าน
“หนี - ห่าว” (สวัสดีครับ)
ผมรู้สึกยินดีเป็นอย่างยิ่งที่ได้มากล่าวในงาน Hainan Expo ครั้งแรกนี้ และขอชื่นชมความสำเร็จของจีนในการรับมือกับสถานการณ์การแพร่ระบาดของโควิด-19 ได้อย่างมีประสิทธิภาพจนสามารถจัดงานแสดงสินค้าระดับชาตินี้ขึ้นได้
เมื่อเดือนกรกฎาคมปีที่แล้ว ผมได้หารือทางโทรศัพท์กับท่านประธานาธิบดี สี จิ้นผิง ในโอกาสครบรอบ 45 ปีการสถาปนาความสัมพันธ์ทางการทูตไทย - จีน ซึ่งเราได้เห็นพ้องที่จะเพิ่มพูนความร่วมมือด้านเศรษฐกิจระหว่างกันเพื่อฟื้นฟูประเทศหลังสถานการณ์โควิด-19 ดังนั้นการเข้าร่วมงาน Hainan Expo ของรัฐบาลไทยและผู้ประกอบการไทยในครั้งนี้ถือเป็นการเน้นย้ำถึงความตั้งใจจริงของฝ่ายไทยที่จะดำเนินการตามผลการหารือระหว่างผมกับท่านประธานาธิบดีสีฯ ในการกระชับความร่วมมือทางเศรษฐกิจระหว่างทั้งสองประเทศ ตลอดจนเสริมสร้างพลวัตและความเชื่อมโยงของเศรษฐกิจโลกผ่านนโยบายท่าเรือการค้าเสรีไห่หนานและข้อริเริ่มสายแถบและเส้นทาง (BRI) ของจีน ซึ่งเป็นผลประโยชน์ร่วมกันของทุกประเทศในการฟื้นฟูเศรษฐกิจให้กลับมาเข้มแข็งกว่าเดิม รวมทั้งช่วยรักษาระบบการค้าพหุภาคีและห่วงโซ่อุปสงค์และอุปทานอย่างรอบด้าน
แม้ไทยและจีนต่างประสบกับสถานการณ์โควิด-19 แต่ความสัมพันธ์ระหว่างสองประเทศยังคงแน่นแฟ้นและมีพัฒนาการที่ก้าวหน้าอยู่เสมอโดยเฉพาะความสัมพันธ์ในระดับประชาชน ซึ่งสะท้อนได้จากการที่มีชาวจีนโพ้นทะเลจากมณฑลไห่หนานอาศัยอยู่ในประเทศไทยกว่าหนึ่งล้านคน
ผมขอยืนยันว่า ไทยจะติดตามพัฒนาการของมณฑลไห่หนานอย่างใกล้ชิด เพื่อแสวงหาลู่ทางในการเพิ่มพูนความร่วมมือระหว่างกัน โดยเฉพาะด้านการค้า การลงทุนและการท่องเที่ยวเพื่อให้เกิดผลที่เป็นรูปธรรม ซึ่งในชั้นนี้ ผมยินดีที่จะเรียนให้ทราบว่า กรมส่งเสริมการค้าระหว่างประเทศของไทยกับกรมพาณิชย์มณฑลไห่หนานมีแผนที่จะลงนามบันทึกความเข้าใจ เพื่อส่งเสริมความร่วมมือด้านการค้า โดยเฉพาะการพัฒนาMSMEs การร่วมมือด้านพาณิชย์อิเล็กทรอนิกส์ข้ามพรมแดน (cross border e-commerce) และการจับคู่ธุรกิจ โดยผมหวังเป็นอย่างยิ่งว่าบันทึกความเข้าใจฉบับนี้จะช่วยขยายขอบเขตความร่วมมือทางเศรษฐกิจระหว่างไทยกับไห่หนานให้กว้างขวางยิ่งขึ้นต่อไป
โอกาสนี้ ผมขออวยพรให้งาน Hainan Expo ประสบความสำเร็จตามเป้าหมายที่ตั้งไว้ และช่วยยกสถานะให้มณฑลไห่หนานเป็นท่าเรือการค้าเสรีที่มีคุณภาพสูง และเป็นประตูการค้าสำคัญในการเสริมสร้างความเชื่อมโยงระหว่างจีนกับประเทศต่าง ๆ รวมถึงไทย
สุดท้ายนี้ ในนามของรัฐบาลไทย ผมขอยืนยันความพร้อมที่จะร่วมมือกับฝ่ายจีนในการพัฒนา “ความสัมพันธ์หุ้นส่วนเชิงยุทธศาสตร์อย่างรอบด้าน” ให้ก้าวหน้าในทุกมิติ เพื่อประโยชน์ของประชาชน ภูมิภาค และประชาคมระหว่างประเทศต่อไป
ขอบคุณครับ / สวัสดีครับ
* * * * * * * * * *
วันศุกร์ที่ 7 พฤษภาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 30 เมษายน – 6 พฤษภาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 30 เมษายน – 6 พฤษภาคม 2564  พบการกระทำผิด จำนวน 225 คดี คิดเป็นเงินค่าปรับ 5.31 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 30 เมษายน – 6 พฤษภาคม 2564) พบว่ามีการกระทำผิด จำนวน 225 คดี คิดเป็นเงินค่าปรับ 5.31 ล้านบาท โดยแยกเป็น สุรา จำนวน 126 คดี ค่าปรับ 1.41 ล้านบาท ยาสูบ จำนวน 44 คดี ค่าปรับ 2.18 ล้านบาท ไพ่ จำนวน 3 คดี ค่าปรับ 0.21 ล้านบาท น้ำมันและผลิตภัณฑ์น้ำมัน จำนวน 18 คดี ค่าปรับ 0.68 ล้านบาท รถจักรยานยนต์ จำนวน 31 คดี ค่าปรับ 0.56 ล้านบาท และสินค้าอื่น ๆ จำนวน 3 คดี ค่าปรับ 0.27 ล้านบาท โดยมีของกลางแยกเป็นน้ำสุรา จำนวน 4,348.315 ลิตร ยาสูบ จำนวน 4,787 ซอง ไพ่ จำนวน 884 สำรับ น้ำมันและผลิตภัณฑ์น้ำมัน จำนวน 20,250.000 ลิตร รถจักรยานยนต์ จำนวน 39 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 6 พฤษภาคม 2564 พบว่ามีการกระทำผิด จำนวน 16,876 คดี คิดเป็นเงินค่าปรับ 303.24 ล้านบาท โดยแยกเป็น สุรา จำนวน 9,646 คดี ค่าปรับ 85.56 ล้านบาท ยาสูบ จำนวน 4,782 คดี ค่าปรับ 107.69 ล้านบาท ไพ่ จำนวน 360 คดี ค่าปรับ 5.81 ล้านบาท น้ำมันและผลิตภัณฑ์น้ำมัน จำนวน 780 คดี ค่าปรับ 45.95 ล้านบาท น้ำหอม จำนวน 75 คดี ค่าปรับ 2.80 ล้านบาท รถจักรยานยนต์ จำนวน 857 คดี ค่าปรับ จำนวน 24.58 ล้านบาท และสินค้าอื่น ๆ จำนวน 376 คดี ค่าปรับ 30.85 ล้านบาท โดยมีของกลางแยกเป็นน้ำสุรา จำนวน 1,607,978.564 ลิตร ยาสูบ จำนวน 532,381 ซอง ไพ่ จำนวน 30,378 สำรับ น้ำมันและผลิตภัณฑ์น้ำมัน จำนวน 1,371,299.000 ลิตร น้ำหอม จำนวน 103,432 ขวด รถจักรยานยนต์ จำนวน 1,592 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 7 พฤษภาคม 2564
‘พล.ต.อ.อดุลย์’ปธ.กมธ.แรงงาน วุฒิสภา มอบเงินและสิ่งของแก่จังหวัดนครพนม สู้โควิด-19
ประธานคณะกรรมาธิการการแรงงาน วุฒิสภาในนามโครงการสมาชิกวุฒิสภาพบประชาชนในพื้นที่จังหวัดภาคตะวันออกเฉียงเหนือ (ตอนบน) และ มูลนิธิ พล.ต.อ.อดุลย์ แสงสิงแก้ว ร่วมกับ เครือซีพี และภาคเอกชน มอบเงินและสิ่งของแก่ผู้ว่าราชการจังหวัดนครพนม
พล.ต.อ.อดุลย์ แสงสิงแก้ว สมาชิกวุฒิสภา ประธานคณะกรรมาธิการการแรงงาน วุฒิสภาในนามโครงการสมาชิกวุฒิสภาพบประชาชนในพื้นที่จังหวัดภาคตะวันออกเฉียงเหนือ (ตอนบน) และ มูลนิธิ พล.ต.อ.อดุลย์ แสงสิงแก้ว ร่วมกับ เครือซีพี และภาคเอกชน มอบเงินและสิ่งของแก่ผู้ว่าราชการจังหวัดนครพนม นำไปส่งมอบแก่บุคลากรทางการแพทย์และเจ้าหน้าที่เพื่อป้องกันโควิด-19
เมื่อวันศุกร์ที่ 7 พฤษภาคม 2564 เวลา 09.00 น. พล.ต.อ.อดุลย์ แสงสิงแก้ว สมาชิกวุฒิสภา ประธานคณะกรรมาธิการการแรงงาน วุฒิสภา ในนาม โครงการสมาชิกวุฒิสภาพบประชาชนในพื้นที่จังหวัดภาคตะวันออกเฉียงเหนือ (ตอนบน) และ มูลนิธิ พล.ต.อ.อดุลย์ แสงสิงแก้ว ร่วมกับ เครือเจริญโภคภัณฑ์ (CP) บริษัท วิริยะประกันภัย จำกัด (มหาชน) บริษัท อีซี่ออลชัวร์ อินชัวรันซ์ โบรกเกอร์ จำกัด ได้มอบเงิน หน้ากากอนามัย และสิ่งของอุปโภคบริโภค ให้กับ บุคลากรทางการแพทย์ ข้าราชการตำรวจ ข้าราชการพลเรือน ประชาชน ชาวจังหวัดนครพนม เพื่อใช้ป้องกันไวรัสโควิด-19 ประกอบด้วย เงินสด จำนวน 200,000 บาท หน้ากากอนามัย จำนวน 60,000 ชิ้น ไข่ไก่ จำนวน 10,000 ฟอง รวมมูลค่ากว่า 300,000 บาท โดยมี นายไกรสร กองฉลาด ผู้ว่าราชการจังหวัดนครพนม พล.ต.ต.ธนชาติ รอดคลองตัน ผู้บังคับการตำรวจภูธรจังหวัดนครพนม นายแพทย์สมโภชน์ กังวานธีรวัฒน์ ผู้อำนวยการโรงพยาบาลนครพนม และผู้นำชุมชน เป็นผู้แทนรับมอบเพื่อแจกจ่ายตามวัตถุประสงค์ต่อไป
วันศุกร์ที่ 7 พฤษภาคม 2564
"ชัยวุฒิ" เผย "ฝ่ายกฎหมาย" เตรียมดำเนินคดี "ก้าวไกล" โพสต์หมิ่นประมาท "นายกฯ-รัฐบาล" เป็น "โจรอุ้มโจร" หลัง ไม่พอใจคำวินิจฉัยศาลคดี "ธรรมนัส" เผย ไม่ขัด หากวิจารณ์ด้วยเหตุผล บนพื้นฐานวิชาการ
"ชัยวุฒิ" เผย "ฝ่ายกฎหมาย" เตรียมดำเนินคดี "ก้าวไกล" โพสต์หมิ่นประมาท "นายกฯ-รัฐบาล" เป็น "โจรอุ้มโจร" หลัง ไม่พอใจคำวินิจฉัยศาลคดี "ธรรมนัส" เผย ไม่ขัด หากวิจารณ์ด้วยเหตุผล บนพื้นฐานวิชาการ
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)เปิดเผยถึงกรณีคำวินิจฉัยศาลรัฐธรรมนูญที่ให้ร.อ.ธรรมนัสพรหมเผ่ารมช.เกษตรและสหกรณ์ไม่ต้องพ้นจากตำแหน่งส.ส.และรัฐมนตรีเนื่องจากคำตัดสินของศาลออสเตรเลียไม่มีผลต่อการพิจารณาของศาลไทยการวินิจฉัยคำร้องจึงไม่ตกอยู่ภายใต้ตุลาการรัฐอื่นจนเกิดเสียงวิพากย์วิจารณ์อย่างมากในโซเชียลมีเดียนั้นเป็นเรื่องที่เข้าใจได้เนื่องจากคำตัดสินอาจจะถูกใจหรือไม่ถูกใจใครก็ได้แต่เมื่อศาลวินิจฉัยแล้วย่อมถือเป็นที่สิ้นสุดตนไม่ขัดข้องหากการวิพากย์วิจารณ์ตั้งอยู่บนพื้นฐานของเหตุและผลหรืออยู่บนพื้นฐานทางวิชาการโดยไม่สร้างผลกระทบหรือก่อให้เกิดความเสียหายไม่ว่ากับตัวบุคคลหรือสถาบันใดในสังคมก็ตาม
นายชัยวุฒิกล่าวว่าแต่ข้อเท็จจริงที่เกิดขึ้นในโซเชียลมีเดียมีการวิพากย์วิจารณ์ถึงกรณีดังกล่าวโดยไม่ได้อยู่บนพื้นฐานเหตุผลแต่เป็นการใช้อารมณ์และความรู้สึกมากกว่าจึงสุ่มเสี่ยงที่จะทำผิดกฎหมายอย่างกรณีเพจเฟซบุ๊กของพรรคก้าวไกลที่ออกมาโพสต์ข้อความภายหลังทราบคำตัดสินของศาลด้วยการโจมตีรัฐบาลที่นำโดยพล.อ.ประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมว่าเป็น"โจรอุ้มโจร"พร้อมภาพคู่ระหว่างนายกฯและร.อ.ธรรมนัสโดยเป็นการอ้างอิงคำให้สัมภาษณ์ของนายชัยธวัชตุลาธนเลขาธิการพรรคก้าวไกลนั้นตนได้มอบหมายฝ่ายกฎหมายให้ตรวจสอบโพสต์ดังกล่าวแล้วพบว่ามีความผิดชัดเจนเข้าข่ายเป็นการหมิ่นประมาททำให้นายกฯและรัฐบาลถูกดูหมิ่นเกลียดชังผ่านข้อความในโซเชียลฯซึ่งล้วนไม่ใช่ข้อเท็จจริงแม้แต่น้อยและผู้ที่เกี่ยวข้องเตรียมดำเนินคดีแจ้งความเอาผิดฐานหมิ่นประมาทและอาจเข้าข่ายความผิดพ.ร.บ.คอมพิวเตอร์ด้วย
"ผมไม่เป็นห่วงฝ่ายการเมืองเพราะถือว่ามีวุฒิภาวะรู้ผิดชอบชั่วดีและพร้อมจะรับผลที่จะเกิดขึ้นจากการกระทำแต่สิ่งที่ผมห่วงคือประชาชนทั่วไปที่อาจได้รับข้อมูลข่าวสารไม่ครบถ้วนจนแสดงความคิดเห็นที่ผิดไปจากข้อเท็จจริงรวมถึงการแชร์เฟคนิวส์ที่นอกจากจะยิ่งสร้างความไม่เข้าใจในสังคมแล้วยังอาจถูกดำเนินคดีอีกด้วยที่ผ่านมาก็มีหลายกรณีเกิดขึ้นให้เห็นเป็นบทเรียนแล้ว"นายชัยวุฒิกล่าว
**********
วันศุกร์ที่ 7 พฤษภาคม 2564
รมว.สุชาติ สั่ง ปูพรมตรวจโควิด-19 เชิงรุก แก่แรงงานในโรงงาน 7 จังหวัดพื้นที่เสี่ยง
รัฐมนตรีว่าการกระทรวงแรงงาน เผย นายกรัฐมนตรีห่วงใยพี่น้องผู้ใช้แรงงาน ในสถานประกอบการในพื้นที่สีแดงเข้ม เช่น นนทบุรี ปทุมธานี สมุทรปราการ ชลบุรี ระยอง สมุทรสาคร และพระนครศรีอยุธยา ร่วมมือกับโรงพยาบาลในเครือข่ายประกันสังคมบูรณาการทำงานเชิงรุก
นายสุชาติ ชมกลิ่น รัฐมนตรีว่าการกระทรวงแรงงาน เผย นายกรัฐมนตรีห่วงใยพี่น้องผู้ใช้แรงงาน ในสถานประกอบการในพื้นที่สีแดงเข้ม เช่น นนทบุรี ปทุมธานี สมุทรปราการ ชลบุรี ระยอง สมุทรสาคร และพระนครศรีอยุธยา ร่วมมือกับโรงพยาบาลในเครือข่ายประกันสังคมบูรณาการทำงานเชิงรุก จัดรถโมบายตู้ตรวจโรคไปให้ลูกจ้างที่เข้าข่ายกลุ่มเสี่ยงต่อการสัมผัสเชื้อได้รับการตรวจคัดกรองหาเชื้อโควิด-19 ถึงสถานประกอบการ
เมื่อวันที่ 7 พฤษภาคม 2564นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ท่านนายกรัฐมนตรีและรัฐมนตรีว่าการกระทรวงกลาโหม พล.อ.ประยุทธ์ จันทร์โอชา ได้มีความห่วงใยพี่น้องผู้ใช้แรงงานถึงสถานการณ์การแพร่ระบาดของโรคโควิด-19 เนื่องจากสภาพปัญหาในปัจจุบันได้เกิดการแพร่ระบาดในวงกว้าง และมีอัตราการติดเชื้อเพิ่มมากขึ้นอย่างต่อเนื่อง จึงได้มีดำริกำชับให้กระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี เพิ่มจุดตรวจคัดกรองหาเชื้อโควิด-19 เชิงรุกแก่แรงงานในสถานประกอบการเพื่อเร่งควบคุมสถานการณ์การแพร่ระบาดในจังหวัดพื้นที่สีแดงเข้ม เช่น นนทบุรี ปทุมธานี สมุทรปราการ ชลบุรี ระยอง สมุทรสาคร และพระนครศรีอยุธยา เป็นต้น
นายสุชาติกล่าวต่อว่า ผมได้สั่งการให้สำนักงานประกันสังคมจังหวัดพื้นที่สีแดงเข้ม ร่วมมือกับโรงพยาบาลในเครือข่ายประกันสังคมในพื้นที่ เพื่อบูรณาการทำงานเชิงรุก จัดรถโมบาย ตู้ตรวจโรคไปตั้งยังสถานประกอบการให้ลูกจ้างที่เข้าข่ายกลุ่มเสี่ยงต่อการสัมผัสเชื้อได้รับการตรวจคัดกรองหาเชื้อโควิด-19 เพื่อให้ทราบผลภายใต้ 24 – 48 ชั่วโมง ซึ่งหากตรวจพบเชื้อก็จะต้องเข้าสู่กระบวนการควบคุมดูแลรักษาตามที่กระทรวงสาธารณสุขกำหนด โดยลูกจ้างในสถานประกอบการไม่ต้องเสียค่าใช้จ่ายในการตรวจ
“ผมได้กำชับให้ทุกส่วนราชการในสังกัดกระทรวงแรงงานทุกพื้นที่ โดยเฉพาะพื้นที่สีแดงเข้มได้ชี้แจงทำความเข้าใจกับนายจ้างสถานประกอบการ เพื่อให้ลูกจ้างรู้จักวิธีการป้องกันจากการแพร่ระบาดของโควิด -19 รวมทั้งให้ความร่วมมือกับคณะกรรมการโรคติดต่อจังหวัดและทุกภาคส่วนที่เกี่ยวข้อง เพื่อควบคุมป้องกันการแพร่ระบาดของโควิด-19 ทั้งในกลุ่มแรงงานไทย แรงงานต่างด้าวในสถานประกอบการ รวมทั้งการออกประกาศห้ามเคลื่อนย้ายแรงงานต่างด้าวในทุกกรณีและจัดให้มีมาตรการเฝ้าระวังและตรวจสอบคัดกรองโรค เช่น การประชาสัมพันธ์สร้างการรับรู้ให้สวมหน้ากากอนามัย ล้างมือด้วยเจลแอลกอฮอล์ ”นายสุชาติกล่าวในท้ายสุด
วันศุกร์ที่ 7 พฤษภาคม 2564
นายกฯ กล่าวถ้อยแถลงในพิธีเปิดงาน Hainan Expo ย้ำความร่วมมือเพื่อฟื้นฟูเศรษฐกิจจากโควิด-19 พร้อมพัฒนาความสัมพันธ์หุ้นส่วนเชิงยุทธศาสตร์อย่างรอบด้าน
นายกฯ กล่าวถ้อยแถลงในพิธีเปิดงาน Hainan Expo ย้ำความร่วมมือเพื่อฟื้นฟูเศรษฐกิจจากโควิด-19 พร้อมพัฒนาความสัมพันธ์หุ้นส่วนเชิงยุทธศาสตร์อย่างรอบด้าน
วันนี้ (6 พฤษภาคม 2564) เวลา 19.00 น. ณ จังหวัดไหโข่ว มณฑลไห่หนาน สาธารณรัฐประชาชนจีน พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถ้อยแถลงผ่านระบบวีดิทัศน์ ในพิธีเปิดงาน China International Consumer Products Expo (Hainan Expo) ครั้งที่ 1 โดย นายอนุชา บูรพชัยศรี โฆษกประจำสำนักนายกรัฐมนตรี สรุปสาระสำคัญ ดังนี้
นายกรัฐมนตรีกล่าวชื่นชมความสำเร็จของจีนในการจัดการกับการแพร่ระบาดของไวรัสโควิด-19 อย่างมีประสิทธิภาพ จนสามารถจัดงานแสดงสินค้าระดับชาติขึ้นได้ พร้อมกล่าวการเข้าร่วมงาน Hainan Expo ของรัฐบาลไทยและผู้ประกอบการไทยในครั้งนี้ สะท้อนให้เห็นถึงความตั้งใจจริงของฝ่ายไทยในการดำเนินการตามผลการหารือระหว่างนายกรัฐมนตรีกับประธานาธิบดี สี จิ้นผิง ในการกระชับความร่วมมือทางเศรษฐกิจ เสริมสร้างพลวัตและความเชื่อมโยงของเศรษฐกิจโลกผ่านนโยบายท่าเรือการค้าเสรีไห่หนานและข้อริเริ่มสายแถบและเส้นทาง (BRI) ของจีน ซึ่งจะเป็นประโยชน์ร่วมกันในการฟื้นฟูเศรษฐกิจให้เข้มแข็ง รักษาระบบการค้าพหุภาคีและห่วงโซ่อุปสงค์-อุปทานอย่างรอบด้าน
โอกาสนี้ นายกรัฐมนตรีย้ำความพร้อมของไทยในการเพิ่มพูนความร่วมมือกับมณฑลไห่หนาน โดยเฉพาะด้านการค้า การลงทุน และการท่องเที่ยวเพื่อให้เกิดผลเป็นรูปธรรม โดยขณะนี้ หน่วยงานของทั้งสองฝ่ายมีแผนที่จะลงนามบันทึกความเข้าใจเพื่อส่งเสริมความร่วมมือด้านการค้าระหว่างกัน ซึ่งจะช่วยขยายขอบเขตความร่วมมือทางเศรษฐกิจระหว่างไทยกับไห่หนานให้กว้างขวางยิ่งขึ้น นอกจากนี้ นายกรัฐมนตรียืนยันไทยพร้อมร่วมมือกับจีนในการพัฒนา “ความสัมพันธ์หุ้นส่วนเชิงยุทธศาสตร์อย่างรอบด้าน” ให้ก้าวหน้าในทุกมิติ เพื่อประโยชน์ของประชาชน ภูมิภาค และประชาคมระหว่างประเทศต่อไป
อนึ่ง งาน China International Consumer Products Expo (Hainan Expo) ถือเป็น 1 ใน 4 งานแสดงสินค้าระดับชาติของจีน โดยจัดขึ้นระหว่างวันที่ 7-10 พฤษภาคม 2564 ณ จังหวัดไหโข่ว มณฑลไห่หนาน สาธารณรัฐประชาชนจีน ภายใต้หัวข้อหลัก “An Open China, a Pioneering Hainan” โดยกระทรวงพาณิชย์สาธารณรัฐประชาชนจีนร่วมกับรัฐบาลมณฑลไห่หนาน เพื่อผลักดันมณฑลไห่หนานให้เป็นศูนย์กลางการจับจ่ายใช้สอยสินค้าปลอดภาษีและพาณิชย์อิเล็กทรอนิกส์ข้ามพรมแดน และมุ่งพัฒนาเป็นท่าเรือการค้าเสรีคุณภาพสูงระดับโลกภายในกลางศตวรรษที่ 21
วันศุกร์ที่ 7 พฤษภาคม 2564
กระทรวงอุตสาหกรรม ร่วมสนับสนุนน้ำยาทำความสะอาดและแอลกอฮอล์ฆ่าเชื้อ เครื่องอุปโภคบริโภคให้แก่ประชาชนโดยรอบเขตพระราชฐาน
รองปลัดกระทรวงอุตสาหกรรม ร่วมสนับสนุนน้ำยาทำความสะอาดและแอลกอฮอล์ฆ่าเชื้อ เครื่องอุปโภคบริโภคให้แก่ประชาชนโดยรอบเขตพระราชฐาน
วันนี้ (7 พฤษภาคม 2564) เวลา 16.00 น. นางวรวรรณ ชิตอรุณ รองปลัดกระทรวงอุตสาหกรรม ร่วมสนับสนุนน้ำยาทำความสะอาดและแอลกอฮอล์ฆ่าเชื้อ จำนวน 530 ลิตร ซึ่งได้รับการสนับสนุนจากหน่วยงานภาครัฐและเอกชน ดำเนินการภายใต้โครงการจิตอาสา “เราทำความ ดี ด้วยหัวใจ” ให้แก่ประชาชนโดยรอบเขตพระราชฐาน ที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (Covid-19) ได้แก่ ชุมชนวัดญวน ชุมชนบ้านมนังคศิลา ชุมชนริมทางรถไฟ
โดยมี พล.ต.ท. ไกรบุญ ทรวดทรง ผู้ช่วยผู้บัญชาการตำรวจแห่งชาติ เป็นผู้แทนรับมอบ และส่งต่อให้ประธานชุมชนฯ แจกจ่ายให้กับคนในชุมชนต่อไป ณ จุดบริการประชาชนบ้านมนังคศิลา กรุงเทพฯ
วันศุกร์ที่ 7 พฤษภาคม 2564
รมว.วธ. เข้าร่วมประชุมคณะกรรมการนโยบายการท่องเที่ยวแห่งชาติ ครั้งที่ ๒/๒๕๖๔
ประชุมคณะกรรมการนโยบายการท่องเที่ยวแห่งชาติ ครั้งที่ ๒/๒๕๖๔ ผ่านระบบเครือข่ายการประชุมทางไกล (VDO Conference)
วันที่ ๗ พฤษภาคม ๒๕๖๔ เวลา ๑๓.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เข้าร่วมประชุมคณะกรรมการนโยบายการท่องเที่ยวแห่งชาติ ครั้งที่ ๒/๒๕๖๔ ผ่านระบบเครือข่ายการประชุมทางไกล (VDO Conference) โดยมี นางสาวเพชรรัตน์ สายทอง ผู้ช่วยปลัดกระทรวงวัฒนธรรม และเจ้าหน้าที่ที่เกี่ยวข้อง เข้าร่วม ณ ห้องประชุม 1 ชั้น ๘ กระทรวงวัฒนธรรม
วันศุกร์ที่ 7 พฤษภาคม 2564
โควิดครั้งนี้ กลาโหม สนับสนุนทุกมิติ ไปจนถึงจัดการศพฟรี
1.มิติชายแดน คนเข้าออก ลว. ชายแดนทั้งทางบกทางน้ำ
2.ทางอากาศ บริหารจัดการคนเข้าออกที่สนามบิน
3.บริหารจัดการ sq และ asq (พื้นที่กักกันแห่งรัฐ)
4 .จัดตั้ง รพ.สนาม
5 .สนับสนุนบุคลากรทางการแพทย์ให้ สาธารณสุข
6.สนับสนุนเตียง ที่นอน ในการจัดตั้ง รพ.สนาม
7.สนับสนุน จนท. ช่วยสร้าง รพ.สนาม
8. สนับสนุน รถพร้อมพลขับ ให้ศูนย์เอราวัณ
9. สนับสนุน จนท. รับโทรศัพท์
10.สนับสนุนชุดตรวจตามจุดสกัด และชุดตรวจตามมาตรการผ่อนคลาย
11.สนับสนุนล่าม ภาษาเมียนมา
12. สนับสนุนคนขับรถนิรภัยพระราชทาน
13.จัดตั้งศูนย์การเคลื่อนย้ายผู้ป่วย
14.บริหารจัดการhospitel
15.นำกำลังพลบริจาคโลหิต
16.จัดตั้งสถานที่กักกันโรค ตามแนวชายแดน
17.ออกแจกจ่ายสิ่งอุปโภค บริโภค ให้กับประชาชน
18.อื่นๆตามที่จังหวัดร้องขอ เช่น ชุดประชาสัมพันธ์ หน่วยแพทย์เคลื่อนที่
19.สนับสนุน บริการเผาศพ ผู้ป่วยโควิด ฟรีที่วัดโสมฯ
เราจะเคียงข้างกันและร่วมกันฝ่าวิกฤตครั้งนี้ไปด้วยกัน
วันศุกร์ที่ 7 พฤษภาคม 2564
ประธาน ‘สถาบันอนุสรี รวมใจให้กัน’มอบสิ่งของอุปโภคบริโภคช่วยกลุ่มเปราะบาง จ.สมุทรสาคร
‘อนุสรี ทับสุวรรณ’สมาชิกสภาผู้แทนราษฎร โฆษกคณะกรรมาธิการการแรงงาน ในฐานะ ‘ประธานสถาบันอนุสรี รวมใจให้กัน’ และคณะร่วมกับมูลนิธิพุทธรังษีได้นำสิ่งของ เครื่องอุปโภคบริโภคมอบแก่กลุ่มเปราะบาง (เด็กอ่อน ผู้สูงอายุ และผู้พิการ) ในพื้นที่จังหวัดสมุทรสาคร
เมื่อวันที่ 6 พฤษภาคม 2564 เวลา 13.00 น. นางสาวอนุสรี ทับสุวรรณ สมาชิกสภาผู้แทนราษฎร โฆษกคณะกรรมาธิการการแรงงาน ในฐานะ ‘ประธานสถาบันอนุสรี รวมใจให้กัน’ ร่วมกับมูลนิธิพุทธรังษี ได้นำสิ่งของ เครื่องอุปโภคบริโภคมอบแก่กลุ่มเปราะบาง (เด็กอ่อน ผู้สูงอายุ และผู้พิการ) ในพื้นที่จังหวัดสมุทรสาคร โดยมอบแก่สำนักงานประกันสังคมสมุทรสาคร ผ่าน ดร.ธีรพัฒน์ คัชมาตย์ รองผู้ว่าราชการจังหวัดสมุทรสาคร โดยมีแรงงานจังหวัด ประกันสังคมจังหวัด สวัสดิการและคุ้มครองจังหวัด จัดหางานจังหวัด พัฒนาฝีมือแรงงานจังหวัด เข้าร่วมในครั้งนี้ด้วย ณ สำนักงานประกันสังคมจังหวัดสมุทรสาคร
โดยสิ่งของที่ได้นำไปมอบแก่กลุ่มเปราะบาง ประกอบด้วย 1) นมผงสำหรับเด็กอ่อน (แรกเกิด - 3 ขวบ) 100 กระป๋อง 2) นมกล่อง UHT สำหรับเด็กและผู้ใหญ่ จำนวน 100 แพ็ค 3) นมผงสำหรับผู้ใหญ่ 100 กระป๋อง 4) ผ้าอ้อมสำหรับเด็กแรกเกิด - 3 ขวบ (Size S-M) จำนวน 100 แพ็ค 5) ผ้าอ้อมสำหรับผู้ใหญ่ จำนวน 100 แพ็ค 6) ข้าวสารถุง 2 กิโลกรัม จำนวน 200 ถุง 7) น้ำดื่ม จำนวน 100 แพ็ค และ 8) ยาสามัญประจำบ้าน จำนวน 100 ชุด
วันศุกร์ที่ 7 พฤษภาคม 2564
อนุทิน เผยบริษัทไฟเซอร์ เข้าพบ เตรียมบันทึกข้อตกลงเบื้องต้นให้เร็วที่สุด สำรองการผลิตส่งได้ไตรมาส 3-4 ปีนี้
รองนายกรัฐมนตรีและรัฐมนตรีว่าการกระทรวงสาธารณสุข เผยผลหารือผู้จัดการใหญ่ บริษัทไฟเซอร์ ประเทศไทย เตรียมบันทึกข้อตกลงเบื้องต้นให้เร็วที่สุด เพื่อจัดหาวัคซีนสำหรับผู้ที่มีอายุ 12 ปีขึ้นไป โดยไฟเซอร์จะสำรองการผลิตประมาณ 10-20 ล้านโดส ส่งได้ไตรมาส 3-4
รองนายกรัฐมนตรีและรัฐมนตรีว่าการกระทรวงสาธารณสุข เผยผลหารือผู้จัดการใหญ่ บริษัทไฟเซอร์ ประเทศไทย เตรียมบันทึกข้อตกลงเบื้องต้นให้เร็วที่สุด เพื่อจัดหาวัคซีนสำหรับผู้ที่มีอายุ 12 ปีขึ้นไป โดยไฟเซอร์จะสำรองการผลิตประมาณ 10-20 ล้านโดส ส่งได้ไตรมาส 3-4 ของปีนี้ พร้อมเร่งรัดให้มีการขึ้นทะเบียนวัคซีนกับ อย.
วันนี้ (7 พฤษภาคม 2564) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยอธิบดีกรมควบคุมโรค อธิบดีกรมวิทยาศาสตร์การแพทย์ เลขาธิการคณะกรรมการอาหารและยา ผู้อำนวยการสถาบันวัคซีนแห่งชาติ หารือกับผู้จัดการใหญ่ บริษัทไฟเซอร์ ประเทศไทย ที่ขอเข้าพบเจรจาการจัดหาวัคซีน โดยนายอนุทินให้สัมภาษณ์ว่า วันนี้ ผู้บริหารกระทรวงสาธารณสุข ได้เจรจากับผู้บริหารของบริษัท ไฟเซอร์ ประเทศไทย และได้ตกลงในหลักการและบันทึกข้อพิจารณาเบื้องต้นกับบริษัทไฟเซอร์ ซึ่งไฟเซอร์ ระบุว่าหากบรรลุข้อตกลง วัคซีนของไฟเซอร์จะส่งมาถึงเมืองไทยในไตรมาส 3-4 ของปีนี้จำนวน 10 - 20 ล้านโดส แล้วแต่ความต้องการของกระทรวงสาธารณสุข ได้ขอให้ไฟเซอร์ เร่งดำเนินการยื่นเอกสารขอขึ้นทะเบียนกับสำนักงานคณะกรรมการอาหารและยา (อย.) ซึ่งจะเกิดขึ้นเมื่อได้ลงนามบันทึกข้อตกลงฉบับแรกร่วมกัน โดยไฟเซอร์ยืนยันจะทำสัญญากับภาครัฐเท่านั้น จากนั้นส่วน อย. พร้อมเร่งรัดการขึ้นทะเบียนตามเอกสารที่มีการส่งมาโดยเร็วที่สุด สำหรับการการจัดซื้อของภาคเอกชนรัฐบาลจะหาแนวทางสนับสนุนในลำดับต่อไป
นายอนุทินกล่าวต่อว่า กระทรวงสาธารณสุขพร้อมเดินหน้า โดยไม่ประวิงเวลา ในการจัดหาวัคซีนเข้ามายังประเทศไทยให้มากและโดยเร็วที่สุด และครอบคลุมประชาชนทุกกลุ่ม โดย ครม. ได้อนุมัติงบกลางเพื่อจัดซื้อวัคซีนไว้แล้ว เนื่องจาก ณ ช่วงเวลานี้วัคซีนไฟเซอร์เป็นบริษัทผู้ผลิตเดียวที่ครอบคลุมเยาวชนตั้งแต่อายุ 12 ปีขึ้นไปส่วนข้อจำกัดของวัคซีน เช่น การควบคุมอุณหภูมิที่ -70 องศาเซลเซียส ขณะนี้ได้มีการผ่อนคลาย สามารถจัดเก็บได้ในอุณหภูมิที่สูงขึ้นและมีความเหมาะสมมากขึ้นสำหรับการนำมาใช้ในวงกว้างกับประเทศไทย
*****************************7 พฤษภาคม 2564
*********************************
วันศุกร์ที่ 7 พฤษภาคม 2564
วันคล้ายวันสถาปนากระทรวงอุตสาหกรรม ครบรอบ 79 ปี
รัฐมนตรีว่าการกระทรวงอุตสาหกรรม เป็นประธานในงานวันคล้ายวันสถาปนากระทรวงอุตสาหกรรม ครบรอบ 79 ปี
วันนี้ (7 พฤษภาคม 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานในงานวันคล้ายวันสถาปนากระทรวงอุตสาหกรรม ครบรอบ 79 ปี โดยมีนายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วยผู้บริหารระดับสูง ข้าราชการและพนักงานกระทรวงอุตสาหกรรม เข้าร่วมงาน โดยภายในงานมีพิธีถวายเครื่องบวงสรวงองค์พระนารายณ์และพระภูมิ ณ กระทรวงอุตสาหกรรม